TOEKOMSTIGE PARKERING KOM DALK HIER (Eikestadnuus, 1 Desember 1989) Voorstelle in die struktuurplan oor parkering gaan uit van die breë beginsel dat parkeerruimte in die middedorp nie verminder word nie, maar op elke stadium in die bestaande behoefte sal bly voorsien, sê mnr. Dennis Moos, struktuurplankonsultant. Dit kan beteken dat die parkeersituasie op die lang duur moontlik heelwat anders daar sal uitsien as tans. Dit bou van parkeergarages is 'n moontlikheid vir die toekoms. Aangesien die struktuurplanvoorstelle nog in so 'n vroeë stadium is, is getalle bloot by benadering en nie finale syfers nie. Inwoners kan egter die volgende as riglyne vir die moontlike inrig van nuwe parkeergeriewe in die toekoms neem:
V Die parkeerruimte agter die stadsaal word vervang met twee parkeergarages, waarvan een voorsiening sal maak vir toekomstige uitbreidings aan munisipale kantore met sowat 100 parkeerbaaie meer.
V Parkering op die Bergzicht-terrein bly onveranderd.
V Parkering op die Pick n Pay-terrein bly onveranderd.
Parkeerruimte oorkant OK Bazaar kan moontlik omskep word in 'n parkeergarage van 2 of 3 vlakke met etlike honderd addisionele parkeerbaaie.